Rækta hamborgara á tilraunastofu
Vísindamenn við háskólann í Maastricht í Hollandi hafa ræktað kjöt úr stofnfrumum. Gangi áætlanir eftir mun fyrsti hamborgarinn sem er ræktaður á tilraunastofu líta dagsins ljós síðar á árinu. Markmiðið er að framleiða kjöt án þess að þurfa að fóðra dýr og ala þau.
Mark Post, einn forsvarsmanna rannsóknarinnar, segir að verði framleiðslan að veruleika muni umhverfisáhrif kjötframleiðslu að öllum líkindum minnka um allt að 60%.
Vísindamönnunum tókst að rækta kjötvöðva sem var um tveggja sentímetra langur, einn sentímetri að breidd og um millimetri á þykkt.
"Ég geri ráð fyrir að bragðið verði einkennilegt í byrjun og við verðum að vinna að því að bæta það," sagði Post í samtali við BBC. "En við erum ekki að gera þetta í þeim tilgangi einum saman að búa til nothæfa vöru, heldur til að sýna að þetta er hægt í raun og veru."
Talið hefur verið að matvælaframleiðsla í heiminum þurfi að tvöfaldast á næstu 50 árum til að mæta þörf heimsbyggðarinnar. Gert er ráð fyrir að breytingar á veðurfari, vatnsskortur og fjölgun í borgum muni gera það að verkum að erfiðara verði að framleiða fæðu.
Sean Smukler, sem er prófessor við háskólann í Bresku-Kólumbíu segir að erfitt verði að mæta eftirspurn eftir kjöti frá Asíu og Afríku, en kjötneysla hefur aukist þar gífurlega undanfarin ár vegna aukinna lífsgæða. Hann segist telja að kjöt ræktað á tilraunastofum gæti leyst þann vanda að hluta.
Vísindamenn við háskólann í Maastricht í Hollandi hafa ræktað kjöt úr stofnfrumum.
Gangi áætlanir eftir mun fyrsti hamborgarinn sem er ræktaður á tilraunastofu líta dagsins ljós síðar á árinu.
Markmiðið er að framleiða kjöt án þess að þurfa að fóðra dýr og ala þau.
Mark Post, einn forsvarsmanna rannsóknarinnar, segir að verði framleiðslan að veruleika muni umhverfisáhrif kjötframleiðslu að öllum líkindum minnka um allt að 60%.